নিজস্ব প্রতিবেদন: রাজ্যে অমিত শাহের আগমনের আগে লোকসভা ভোটের 'টার্গেট' খোলসা করলেন বিজেপির রাজ্য সভাপতি দিলীপ ঘোষ।পঞ্চায়েত ভোটের ফলাফলের ভিত্তিতে সর্বভারতীয় সভাপতির কাছে লোকসভা ভোটের নীল নকশা পেশ করবে রাজ্য বিজেপি নেতৃত্ব। আর সেই নীল নকশায় রাজ্য বিজেপির দাবি, লোকসভায় অন্তত ২৬টি আসন জিতবে গেরুয়া শিবির।  ২৭ জুন দুদিনের সফরে রাজ্যে আসছেন অমিত শাহ। ইতিমধ্যেই রাজ্য রাজ্য ঘুরে লোকসভার প্রস্তুতি খতিয়ে দেখছেন বিজেপির সর্বভারতীয় সভাপতি। এরাজ্যেও বিজেপি নেতৃত্বের সঙ্গে বৈঠকে বসে কৌশল স্থির করবেন তিনি। ২০১৪ সালে পশ্চিমবঙ্গে আসানসোল ও দার্জিলিং লোকসভা কেন্দ্রে জিতেছিল বিজেপি। এবার সম্ভাব্য ২২টি আসন চিহ্নিত করেছেন দিলীপ-মুকুলরা। সংবাদ সংস্থা পিটিআই-কে দিলীপ ঘোষ বলেন, ''বিস্তারিত রিপোর্ট অমিত শাহের কাছে তুলে দেব। ২২টি আসনের লক্ষ্য ঠিক করে দিয়েছেন তিনি। তবে স্বচ্ছ ও সুষ্ঠু নির্বাচন হলে অন্তত ২৬টি আসন জিতব আমরা।''তিনি আরও বলেন, ''লোকসভার কৌশলগত রিপোর্ট অমিত শাহের হাতে তুলে দেব আমরা। ওনার পরামর্শ মেনে প্রয়োজনীয় পরিবর্তন করব।''  পঞ্চায়েত ভোটে বিজেপি সাফল্য পেলেও শাসক দলের থেকে অনেকটাই পিছিয়ে বিজেপি। এমনকি তৃণমূলের বিক্ষুব্ধদের ভোটপ্রাপ্তির হারও গেরুয়া শিবিরের চেয়ে বেশি। সূত্রের খবর, সেপ্টেম্বরে রাজ্যে এসে প্রতিটি বুথে কমিটি গঠনের নির্দেশ দিয়ে গিয়েছিলেন অমিত শাহ। অথচ ৭৭,০০০ পোলিং বুথের কিয়দংশে এখনও কমিটি গঠন করে উঠতে পারেনি বিজেপি। এর পাশাপাশি বুদ্ধিজীবীদের কাছে টানতে অক্ষম হয়েছে রাজ্য বিজেপি। এনিয়ে অমিত শাহ রিপোর্ট চাইলে অস্বস্তির মুখে পড়তে হবে দিলীপ-মুকুলদের, মত রাজনৈতিক মহলের একাংশের।  বিজেপির জাতীয় সাধারণ সম্পাদক তথা রাজ্যের দায়িত্বপ্রাপ্ত নেতা কৈলাস বিজবর্গীয়র কথায়, ''বাংলার ৬০-৭০ শতাংশ বুথে আমাদের অস্তিত্ব রয়েছে। সব বুথে সংগঠনকে পৌঁছে দেওয়াই আমাদের লক্ষ্য।'' তবে দিলীপ ঘোষের ব্যাখ্যা, ''সব বুথেই প্রায় বিজেপির কর্মী রয়েছে। তবে শাসক দলের ভয়ে কেউ সামনে আসতে চাইছে না।''